<classify> Akizungumza na gazeti hili, Msemaji wa Simba, Haji Manara alisema kikosi chao kilifika Shinyanga usiku na wachezaji wote wapo kwenye hali nzuri.Hivi ninavyozungumza na wewe timu ipo mazoezini, tayari tumeshafika Shinyanga tangu jana usiku juzi wachezaji wote wapo kwenye ari na wameahidi kushinda mechi hii, alisema Manara.Katika mechi ya mzunguko wa kwanza iliyochezwa kwenye Uwanja wa Taifa, Dar es Salaam, Simba ililala bao 1-0. Ushindi kwenye mechi hiyo ni muhimu kwa timu zote ili kujiweka kwenye nafasi nzuri ya kumaliza ligi katika nafasi za juu.Timu hizo zote zinaingia uwanjani zikitoka kwenye matokeo mazuri, Simba ikiifunga Ruvu Shooting mabao 3-0 katika mechi ya mwisho na Kagera Sugar ikiifunga Mtibwa Sugar mabao 2-1 juzi.Timu hizo zipo katika nafasi ya tatu na ya nne kwenye msimamo, Simba ikiwa na pointi 29 na Kagera Sugar pointi 24. Yanga ndio inaongoza msimamo wa ligi ikiwa na pointi 37 ikifuatiwa na bingwa mtetezi, Azam yenye pointi 33.Akizungumzia mechi hiyo, Kocha Msaidizi wa Kagera Sugar, Mrage Kabange alisema timu yake imejiandaa kushinda kama ilivyofanya katika mechi ya kwanza ilipocheza na Simba kwenye Uwanja wa Taifa.Kama unavyoona ligi ilivyo ngumu, hatusemi kama tunadharau Simba ila tunataka kuendeleza rekodi ya ushindi na hasa ikizingatiwa tupo kwenye nafasi nzuri, alisema Kabange.Lengo letu ni kumaliza kwenye nafasi za juu hivyo tunataka kuendelea kushikilia tulipo, tunajua tukifungwa tutapoteza hesabu zetu, kwa hiyo tumejipanga kushinda.Katika hatua nyingine, timu ya Coastal Union imeanza kuzipigia hesabu pointi tatu muhimu za wapinzani wao, Tanzania Prison ili kuhakikisha wanazichukua wakati watakapokutana kwenye mechi ya Ligi Kuu kesho.Akizungumza jana baada ya kumalizika kwa mazoezi ya timu hiyo yanayoendelea kwenye Viwanja vya Shule ya Sekondari ya Popatlal jijini Tanga, Ofisa Habari wa Coastal Union, Oscar Assenga alisema kikubwa zaidi wanachojivunia ni kuendelea kuimarika kikosi hicho.Assenga alisema mipango yao mikubwa ni kuiwezesha timu hiyo kupata matokeo mazuri katika mechi zote zilizosalia ikiwemo kuwataka wachezaji kutimiza wajibu wao wa kuipa ushindi timu hiyo.Alisema dhamira yao kubwa ni kupambana kufa na kupona ili kumaliza ligi hiyo wakiwa nafasi tatu za juu kwenye michuano hiyo ambayo msimu huu imeonekana kuwa na upinzani mkubwa.  <topic>: MICHEZO 